Buurvrou getuig oor Senekal-moord: 'Sy was vreesbevange' | Maroela Media
Abraham Fourie word aangekla van die moord op sy lewensmaat, Maryna Venter. (Foto: Anja van der Merwe/ Maroela Media)
Susanna Mynhardt (58) het Woensdag in die rondgaande hooggeregshof op Bethlehem in die Vrystaat getuig dat Maryna Venter (49) vreesbevange vir haar lewensmaat, Abraham Fourie (52), was. Sy moes hom glo toestemming vra voor sy selfs kon gaan bad.
Mynhardt was Fourie en Venter se buurvrou van 2017 tot 2020 toe die paartjie in 'n woonstel in die Dennehof-woonstelkompleks op Bethlehem gewoon het. Sy het saam met haar man en seun 'n in woonstel op die verdieping onder dié van die paartjie gewoon.
Venter en Fourie het in Maart 2020 na Senekal verhuis.
Fourie staan tereg op Venter se moord nadat haar verminkte en erg gebrande liggaam op 13 Junie in die paar se huis in Waterstraat op Senekal aangetref is.
"Sy het my een keer vertel – toe ons alleen was – dat sy vir Brahm gesê het dat sy wil bad, waarna hy haar aan die hare gegryp, bad toe gesleep, warm water in die bad getap en haar kop in dié water gedruk het. Hy het daarna haar kop uitgetrek en gevra: 'Het jy nou genoeg gebad?', waarna hy weer haar kop in die water gedruk het," het Mynhardt getuig.
"Sy [Venter] het vir my gesê dat sy gebrand het, so ek vermoed dit was warm water."
Mynhardt het getuig dat Venter gereeld "lelike beserings" aan haar gesig gehad het.
"Sy het gereeld blou, toegeslaande oë gehad. Haar oogbanke was oopgeslaan en sy het stukkende lippe gehad. Ons kon nie sien hoe haar liggaam lyk nie, want sy het altyd 'n langmouhemp aangehad."
Toe die hof die foto's van Venter se beserings aan Mynhardt gewys het, het sy in trane uitgebars.
'n Foto van Abraham Fourie en Maryna Venter in 2018. (Foto: Brahm Fourie/Facebook)
"Maryna was 'n pragtige vrou toe ek haar in 2014 vir die eerste keer ontmoet het. Sy het die mooiste, blonde hare gehad. Die laaste tyd was sy maer, klein en tingerig. Sy het soos 'n heel ander vrou gelyk," het Mynhardt emosioneel getuig.
Sy het voorts getuig wanneer sy Venter in Fourie se teenwoordigheid oor die beserings uitgevra het, sy nooit geantwoord het nie. Volgens Mynhardt het Fourie altyd die praatwerk gedoen.
"Hy het altyd gesê sy het geval nadat sy 'n epileptiese aanval gekry het.
"Sy het altyd so skrams agter Brahm gestaan en weggekruip. So of sy haar gesig wou wegsteek. Sy sou jou ook nooit in die oë kyk nie, maar ek kon sien sy was bang."
Mynhardt het getuig wanneer die twee vroue alleen was, het Venter erken Fourie was vir haar beserings verantwoordelik.
"Ek het vir Maryna gevra: 'Kyk hoe lyk jou gesig?' Sy sou dan altyd haar vinger oor haar mond sit. Sy wou nie daaroor praat nie."
Mynhardt het getuig sy het Venter ook in 'n stadium oor 'n seerplek aan haar oor uitgevra en dat sy gesê het dat Fourie haar gebyt het.
Fourie het dit in die hof ontken en sy regsverteenwoordiger het gesê "hy het nie boonste tande gehad nie".
Mynhardt het Fourie se stelling betwis.
Venter het ook oor die loop van die jare sig in haar regteroog verloor en volgens Mynhardt het Venter vir haar gesê dit is as gevolg van "al die houe teen haar kop".
Mynhardt het in die hof ook aangevoer al Fourie se "vorige vroue het deurgeloop, nes Maryna".
Abraham Thomas Fourie Johanna Maryna Venter moorde
Onwettige staking ontwrig dienste in Tshwane
Wreed, gevoelloos, gewetenloos. Daar is nie genoeg woorde om hierdie optrede te beskryf nie.
Ek hoop Mnr. Fourie gaan laaàank tronk toe en kry van sy eie medisyne!
Ai Liewe Vader mag jy as mede vrou medemens nie namens die slagoffer wat nie wil praat saak gaan maak nie baie vroue is so bang vir die boelie dat hul niks se nie maar as die wet kan verander dat iemand anders namens die slagoffer of sy wil of nie saak kan maak sal so baie vroue se lewens gered word..my hart aan gaan uit aan haar ouers en vriende
My magtig… hang die man.. hy lyk of hy 'n vrou kan verniel.. ek wens hulle sluit hom vir altyd en nog so n rukkie op
Agtertangse lieplapper wat waarskynlik te veel van 'n lafaard is om 'n man aan te vat, daarom teiken hy vrouens. Gemors soos dié hoort nie in 'n samelewing nie.